Document ID: 32014R0829

REGULAMENTUL DE PUNERE ÎN APLICARE (UE) NR. 829/2014 AL COMISIEI
din 30 iulie 2014
de modificare și de rectificare a Regulamentului (CE) nr. 1235/2008 de stabilire a normelor de aplicare a Regulamentului (CE) nr. 834/2007 al Consiliului în ceea ce privește regimul de import al produselor ecologice din țări terțe
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 834/2007 al Consiliului din 28 iunie 2007 privind producția ecologică și etichetarea produselor ecologice, precum și de abrogare a Regulamentului (CEE) nr. 2092/91 (1), în special articolul 33 alineatele (2) și (3) și articolul 38 litera (d),
întrucât:
(1)
Anexa III la Regulamentul (CE) nr. 1235/2008 al Comisiei (2) cuprinde o listă a țărilor terțe ale căror sisteme de producție și măsuri de control pentru producția ecologică a produselor agricole sunt recunoscute drept echivalente cu cele stabilite prin Regulamentul (CE) nr. 834/2007.
(2)
În prezent, recunoașterea Elveției în temeiul articolului 33 alineatul (2) din Regulamentul (CE) nr. 834/2007 se aplică produselor agricole prelucrate pentru a fi utilizate ca alimente, cu excepția drojdiei. Elveția a înaintat Comisiei o solicitare pentru recunoașterea echivalenței sale și în ceea ce privește drojdia ecologică. În urma examinării informațiilor prezentate odată cu respectiva cerere și a clarificărilor ulterioare oferite de Elveția, s-a concluzionat că, în această țară, normele care reglementează producția de drojdie ecologică și controalele aferente sunt echivalente cu cele prevăzute de Regulamentul (CE) nr. 834/2007 și de Regulamentul (CE) nr. 889/2008 al Comisiei (3). În consecință, recunoașterea echivalenței sistemelor de producție și a măsurilor de control ale Elveției în ceea ce privește produsele agricole prelucrate pentru a fi utilizate ca alimente ar trebui să se aplice și în cazul drojdiei ecologice.
(3)
În prezent, recunoașterea Noii Zeelande în temeiul articolului 33 alineatul (2) din Regulamentul (CE) nr. 834/2007 se aplică produselor agricole prelucrate pentru a fi utilizate ca alimente, cu excepția vinului și a drojdiei. Autoritățile din Noua Zeelandă au înaintat Comisiei o solicitare pentru recunoașterea echivalenței acestei țări și în ceea ce privește vinul ecologic. În urma examinării informațiilor prezentate odată cu respectiva cerere și a clarificărilor ulterioare oferite de Noua Zeelandă, s-a concluzionat că, în această țară, normele care reglementează producția de vin ecologic și controalele aferente sunt echivalente cu cele prevăzute de Regulamentul (CE) nr. 834/2007 și de Regulamentul (CE) nr. 889/2008. În consecință, recunoașterea echivalenței sistemelor de producție și a măsurilor de control ale Noii Zeelande în ceea ce privește produsele agricole prelucrate pentru a fi utilizate ca alimente ar trebui să se aplice și în cazul vinului ecologic.
(4)
Potrivit informațiilor furnizate de Noua Zeelandă, autoritatea competentă, unul dintre organismele de control și organismul responsabil cu eliberarea certificatelor s-au schimbat. Aceste modificări ar trebui să se reflecte în anexa III la Regulamentul (CE) nr. 1235/2008.
(5)
Anexa IV la Regulamentul (CE) nr. 1235/2008 stabilește lista organismelor de control și a autorităților de control competente să desfășoare controale și să elibereze certificate în țări terțe în scopul echivalenței.
(6)
Comisia a examinat cererile de includere în lista prevăzută în anexa IV la Regulamentul (CE) nr. 1235/2008 primite până la 31 octombrie 2013. Organismele de control și autoritățile de control în cazul cărora s-a constatat, în urma examinării tuturor informațiilor primite, că respectă cerințele relevante ar trebui incluse în lista menționată.
(7)
„LibanCert” figurează în lista din anexa IV la Regulamentul (CE) nr. 1235/2008. Aceasta nu a notificat însă Comisiei informațiile relevante referitoare la organismul de acreditare, menționate la articolul 33 alineatul (3) al treilea și al patrulea paragraf din Regulamentul (CE) nr. 834/2007, și nici modificarea dosarului său tehnic în conformitate cu articolul 12 alineatul (2) litera (b) din Regulamentul (CE) nr. 1235/2008. În plus, raportul anual trimis de „LibanCert” în 2013 a indicat că aceasta nu respecta specificațiile prevăzute în anexa IV la Regulamentul (CE) nr. 1235/2008. „LibanCert” a fost invitată de Comisie să clarifice aceste aspecte, dar nu a răspuns în termenul stabilit. Potrivit informațiilor aflate la dispoziția Comisiei, „LibanCert” și-a încetat activitatea. Prin urmare, numele său ar trebuie retras de pe lista din anexa IV.
(8)
Anexa IV la Regulamentul (CE) nr. 1235/2008, astfel cum a fost modificată prin Regulamentul de punere în aplicare (UE) nr. 355/2014 (4), conține o eroare referitoare la numărul de cod pentru o țară terță în ceea ce privește organismul de control „Abcert AG” și face trimitere în mod eronat la „IMO Swiss AG” în loc de „IMOswiss AG”.
(9)
Prin urmare, anexele III și IV la Regulamentul (CE) nr. 1235/2008 ar trebui modificate și rectificate în consecință.
(10)
Din motive de securitate juridică, dispozițiile rectificate referitoare la Abcert AG și IMOswiss AG ar trebui să se aplice de la data intrării în vigoare a Regulamentului de punere în aplicare (UE) nr. 355/2014.
(11)
Măsurile prevăzute în prezentul regulament sunt conforme cu avizul Comitetului de reglementare pentru producția ecologică,
ADOPTĂ PREZENTUL REGULAMENT:
Articolul 1
Anexa III la Regulamentul (CE) nr. 1235/2008 se modifică în conformitate cu anexa I la prezentul regulament.
Articolul 2
Anexa IV la Regulamentul (CE) nr. 1235/2008 se modifică și se rectifică în conformitate cu anexa II la prezentul regulament.
Articolul 3
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Punctul 1 și punctul 5 litera (a) din anexa II se aplică începând cu 12 aprilie 2014.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 iulie 2014.

Labels: 18
17
15
6